นายพลกรีวัส

นายพลกรีวัส  คือตัวละครตัวหนึ่งในเรื่องแต่งชุด"สตาร์ วอร์ส" สร้างโดย จอร์จ ลูคัส เขาปรากฏตัวครั้งแรกในซีรีส์แอนิเมชันปี ค.ศ. 2003 ชื่อ ' (ให้เสียงโดย จอห์น ดีแมกกีโอ ในซีซัน 2 และริชาร์ด แม็คโกนาเกิล ในซีซัน 3) ก่อนที่จะปรากฏตัวอีกครั้งในรูปแบบตัวละครภาพซีจี ในภาพยนตร์ "สตาร์ วอร์ส เอพพิโซด 3 ซิธชำระแค้น" (ให้เสียงโดย แมทธิว วูด) วูดกลับมารับบทอีกครั้งในซีรีส์แอนิเมชันสามมิติ ' สำนักพิมพ์ ดาร์กฮอสคอมิกส์ เริ่มตีพิมพ์หนังสือการ์ตูนสี่เล่มจบเกี่ยวกับกรีวัสในเดือนมีนาคม ค.ศ. 2005
กรีวัสนั้นเป็นนักวางแผนการรบที่ปราดเปรื่อง ผู้ทำหน้าที่เป็นผู้บัญชาการทหารสูงสุดของกองทัพดรอยด์แห่งสหภาพพิภพอิสระ ในช่วงสงครามโคลน เขาเป็นไซบอร์กชาวคาลีชที่ทรงพลัง และสามารถต่อสู้ด้วยกระบี่แสงในท่าต่าง ๆ ได้ทั้งหมด ซึ่งเกิดจากการฝึกโดยเคานท์ดูกู เพื่อต่อกรกับพลังของเจไดแห่งสาธารณรัฐกาแลกติก กรีวัสได้สะสมความเกลียดชังเจได และได้รับชื่อเสียงว่าเป็นนักล่าเจไดผู้น่าเกรงขามและโหดร้าย ซึ่งสะสมกระบี่แสงของเหยื่อเจไดที่ตายไปเป็นถ้วยรางวัล เขาได้พัฒนาความสัมพันธ์แบบคู่ปรับกับปรามาจารย์เจได โอบีวัน เคโนบี ผู้ซึ่งเขาเผชิญหน้าหลายครั้งมากในช่วงสงคราม และถูกฆ่าโดยเคโนบีในช่วงบทสรุปของการเผชิญหน้าใน "ซิธชำระแค้น"
ตัวละครนี้ได้กลายเป็นหนึ่งในตัวร้ายที่โดดเด่นที่สุดของแฟรนไชส์ และความโด่งดังของเขาภายใน สตาร์ วอร์ส แฟนดอม ทำให้เขามีผู้ติดตามในรูปแบบของลัทธิ นอกจากภาพยนตร์และซีรีส์แอนิเมชันแล้ว กรีวัสยังมีการปรากฏตัวในสื่ออื่น ๆ หลากหลายรูปแบบ ในจักรวาลขยายของสตาร์ วอร์ส, ประกอบด้วยนวนิยาย, หนังสือการ์ตูน และวิดีโอเกม บางงานนี้ได้สำรวจอดีตของเขาในฐานะขุนศึกเลื้อยคลาน ที่ชื่อว่า "ไคมาเอน ไจ ชีลาล " เขาเป็นผู้ที่โทษเจไดสำหรับชะตากรรมที่เกิดต่อคนของเขา ทำให้นำไปสู่ความอาฆาตพยาบาลของเขาต่อเจได การตกของยานที่ถูกเคานท์ดูกูชักใยอย่างลับ ๆ นั้น ทำให้เขาบาดเจ็บสาหัส และนำไปสู่การสร้างเขาใหม่ ในรูปแบบของไซบอร์ก เพื่อรับใช้ฝ่ายแบ่งแยก ต้นกำเนิดของเขานั้นถูกเปลี่ยนแปลง ใน "เดอะ โคลน วอร์ส" ซึ่งอนุมานว่ากรีวัสนั้นตั้งใจแปลงร่างกายของเขา โดยเพิ่มสมรรถภาพด้วยชิ้นส่วนไซเบอร์เนทิก เพื่อต่อกรกับเจได ถึงแม้ว่าต้นกำเนิดหลาย ๆ ส่วนนั้นจะถูกใส่กลับมาเข้ามาใน "สตาร์ วอร์ส" ฉบับแท้ก็ตาม
ประวัติ.
ชื่อกำเนิดของกรีวัสคือ ไคมาเอน ไจ ชีลาล (Qymaen jai Sheelal) เขาเป็นผู้บัญชาการทหารสูงสุดของกองทัพหุ่นยนต์แห่งสหภาพพิภพอิสระในสงครามโคลน ร่างกายของเขาเป็นไซบอร์กที่เกิดจากการรวมสมอง ระบบประสาท และอวัยวะรับสัมผัสจากสิ่งมีชีวิต เข้ากับกับร่างหุ่นยนต์ที่ทรงพลัง สิ่งที่เห็นหลงเหลืออยู่จากการเป็นจ้าวนักรบแห่งคาลีชนั้นมีเพียงดวงตาสีทองที่มีรูม่านตาสีดำแบบสัตว์เลื้อยคลานกับผิวหนังสีแดงที่มองเห็นจากช่องตาเท่านั้น
กรีวัสเป็นนายพลที่เยือกเย็นและมีความสามารถในการวางแผน เป็นนักวางแผนในกองทัพที่มีความสามารถมาก เขาเป็นนักล่าเจไดและเก็บสะสมกระบี่แสงที่เก่งกาจที่สุดในประวัติศาสตร์คนหนึ่ง เป็นที่ทราบว่าเขาได้ฆ่าเจไดไปไม่น้อยกว่าห้าสิบคน
นายพลกรีวัสใช้ความคล่องแคล่วทรงพลังของแขนเหล็กทำให้ตนเองได้เปรียบในการต่อสู้ด้วยกระบี่แสง เขาสามารถแตกแขนที่มีหกนิ้วทั้งสองแขนออกจนสามารถถือกระบี่แสงได้พร้อมกันถึงสี่เล่ม นอกจากนี้ยังสามารถใช้เท้าทั้งสองจับกระบี่แสงเข้าต่อสู้ได้อีก เมื่อติดอุปกรณ์ลอยตัวเข้าช่วย ความเร็วปกติในการโจมตีของกรีวัสอยู่ที่สามครั้งต่อวินาทีในหนึ่งแขน และสามารถเพิ่มความเร็วได้สูงสุดถึงอย่างน้อยยี่สิบการโจมตีในหนึ่งวินาที ทำให้เขาสามารถเอาชนะศัตรูได้แทบจะในพริบตา
กรีวัสไปไหนมาไหนพร้อมกับองครักษ์หุ่นยนต์รู้จักกันในชื่อ ไอจี-10 แม็กน่าการ์ด ซึ่งมีอาวุธเป็นกระบองไฟฟ้าสร้างจากฟริคอัลลอยที่มีคุณสมบัติต้านทานลำกระบี่แสงได้
เดิมทีกรีวัสมีความต้องการที่จะเป็นเจไดมาตลอด แต่ด้วยการที่ขาดสัมผัสแห่งพลังจึงไม่สามารถที่จะเข้ารับการฝึกฝนแบบเจไดได้ ด้วยความโกรธแค้น เขาจึงสาบานที่จะทำลายนิกายเจได โดยการเปลี่ยนตัวของเขาให้กลายเป็นไซบอร์กซึ่งได้ให้พลังกายที่แข็งแรงกว่ามนุษย์ธรรมดาและความว่องไวกว่าปกติกับเขา
คำตอบรับ.
นายพลกรีวัสกลายเป็นตัวละครโปรดของบรรดาแฟน ๆ และถือเป็นหนึ่งในตัวร้ายยอดนิยมที่สุดในแฟรนไชส์ "สตาร์ วอร์ส"
นักเขียนบางคนจักให้นายพลกรีวัสให้อยู่ในรายชื่อ "10 อันดับวายร้าย"สตาร์ วอร์ส"" แม้ว่ามีการวิพากษ์วิจารณ์ถึงการปรากฏตัวของตัวละครอย่างจำกัดใน "ซิธชำระแค้น" บทบาทและการปรากฏตัวที่มากขึ้นของเขาตลอดทั้งซีรีส์แอนิเมชัน สงครามมนุษย์โคลน ทั้งใน ค.ศ. 2003 และ 2008 ได้รับการยกย่องในด้านการขยายตัวละครของกรีวัส
ประโยค "Your lightsabers will make a fine addition to my collection" จาก "ซิธชำระแค้น" กลายเป็นอินเทอร์เน็ตมีม Amanda Derby จาก "Screen Rant" เขียนว่า: "ทักทายแฟนสตาร์ วอร์สด้วยประโยค "Hello there" และพวกเขาน่าจะตอบด้วยประโยคว่า "General Kenobi" สิ่งนี้เพียงอย่างเดียวเป็นข้อพิสูจน์ถึงความนิยมของนายพลกรีวัส แม้ว่าเป็นเรื่องยากที่จะบอกว่าบรรดาแฟน ๆ รักเขาเพราะทักษะหรือความสามารถในการเป็นมีม แต่ก็ปฏิเสธไม่ได้ว่ากรีวัสเป็นตัวละครโปรด"